DA wil weet wie is SAL se voornemende beleggers(Argieffoto) Die Demokratiese Alliansie doen ŉ beroep op die minister van openbare ondernemings, Pravin Gordhan, om inligting bekend te maak van die privaat vennote wat glo belangstelling toon om in die uitgediende Suid-Afrikaanse Lugdiens (SAL). Adjunkpres. David Mabuza het Donderdag, in reaksie op ŉ parlementêre vraag deur die DA se hoofsweep, Natasha Mazzone, gesê die regering is met die privaat sektor in gesprek om seker te maak die SAL is nie meer afhanklik van reddingsboeie wat deur die belastingbetaler gefinansier word nie. Dit kom ná Gordhan vroeër vandeesmaand gesê het die regering se gesprekke met privaat vennote is in ŉ gevorderde stadium. “As daar inderdaad partye is wat belangstelling toon, het die regering ŉ verpligting om die besonderhede bekend te maak van enige ooreenkomste wat moontlik aangegaan word,” het Alf Lees, DA-LP en lid van die staande komitee oor openbare rekeninge, in ŉ verklaring gesê. “Veral in die lig van die immorele R10,5 miljard in staatsgeld wat op dié ydelheidsprojek spandeer is. Mabuza het Donderdag effektief bevestig dat die sogenaamde “nuwe” SAL eenvoudig ŉ kleiner weergawe van die “ou” SAL gaan wees, voeg Lees by. “Volgens adjunkpres. Mabuza sal nog ŉ nuwe stel SAL-raadslede oor die volgende paar dae deur Gordhan vir die ‘nuwe’ SAL aangestel word. Hierdie ‘nuwe’ ANC-verkose SAL-raad sal dan weer die volgende ‘nuwe’ stel ANC-kaders met politieke verbintenisse as uitvoerende lede vir die SAL aanstel. Dit sal net ŉ herhaling wees van dit wat al oor en oor gebeur het en wat die belastingbetaler al meer as R30 miljard en meer in reddingsboeie gekos het.” Lees sê enige persoon wat ŉ aanstelling in die “nuwe” SAL-raad of “nuwe” SAL- uitvoerende komitee aanvaar, sal dit waarskynlik doen tot selfverryking, omdat daar geen persoon, met rasionele denke, buite die ANC, is nie wat nog steeds glo dat: – Die “nuwe” SAL enige kans sal staan om ANC- politieke inmenging vry te spring; – Dit moreel regverdigbaar vir die ANC is om nóg R14 miljard op die SAL te spandeer, soos minister Gordhan in November aangekondig het. Dit is geld wat van noodsaaklike dienste geneem is, soos die polisie, onderwys, gesondheid, en ander noodsaaklike dienste. “Selfs al is daar privaat beleggers, sal dit ŉ wonderwerk verg vir enige ANC-verbonde raad of uitvoerende komitee om die SAL om te keer sonder politieke inmenging en onafwendbare wanbestuur. Die uitgediende lugdiens sal waarskynlik ŉ albatros om belastingbetalers se nek bly.”